《蒲涧奉呈蒋帅待制》
宋代·郭祥正

菖蒲涧底生九节，流水遂作菖蒲香。安期服之已仙去，漫脱双舄留秦皇。

秦皇杀伐自无度，年龄社稷何由长。蓬莱毕竟不可见，十祠千载聊相望。

散发追之又无迹，后来诡谲传崔郎。至今正月二十五，城北夹道珠帘张。

元戎要宾锤大鼓，老蛮献馔烧肥羊。倾城尽作蒲涧饮，美俗眷恋神仙乡。

穿云丝竹度别浦，绕山金翠明残阳。我乘款段到已晚，越台仅得参壶觞。

公携大句使我读，冰澌戛齿清琅琅。张侯继作亦精敏，兰茝相倚传芬芳。

却寻陈事考僭迹，死佗称帝鋹称王。基山控海恃远崄，大明一出旋消亡。

岂如戴主效臣节，白骨虽朽忠名彰。只今神孙太母圣，天下击壤歌时康。

佳期不邀墓中鬼，乐民之乐真循良。勒词苍崖告万古，蒲涧之会无淫荒。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。